На основу Решења Привременог органа о расписивању Јавног позива за бесповратно суфинансирање активности на инвестиционом одржавању и унапређењу својстава зграде у циљу спречавања настанка штетних последица по живот и здравље људи, животну средину, привреду или имовину веће вредностиа број 060-53/23-I од 09.11.2023. године (у даљем тексту: Решење) и Правилника о суфинансирању активности на инвестиционом одржавању и унапређењу својстава зграде у циљу спречавања настанка штетних последица по живот и здравље људи, животну средину, привреду или имовину веће вредности (''Службени гласник града Лесковца'', број 20/23) град Лесковац дана 16.11.2023. године расписује,
ЈАВНИ ПОЗИВ 
ЗА БЕСПОВРАТНО СУФИНАНСИРАЊЕ АКТИВНОСТИ НА ИНВЕСТИЦИОНОМ ОДРЖАВАЊУ И УНАПРЕЂЕЊУ СВОЈСТАВА ЗГРАДЕ У ЦИЉУ СПРЕЧАВАЊА НАСТАНКА ШТЕТНИХ ПОСЛЕДИЦА ПО ЖИВОТ И ЗДРАВЉЕ ЉУДИ, ЖИВОТНУ СРЕДИНУ, ПРИВРЕДУ ИЛИ ИМОВИНУ ВЕЋЕ ВРЕДНОСТИ

I Суфинансирањем пројеката инвестиционог одржавања и унапређења својстава зградa, односно пројеката којима се спречава настанак штетних последица по живот и здравље људи, животну средину, привреду или имовину веће вредности, на територији града Лесковца (у даљем тексту: „Пројекат инвестиционог одржавања“) су обухваћене стамбене и стамбено-пословне зграде, зграде које су проглашене за културно добро, зграде у заштићеним културно-историјским целинама, које, услед неодржавања, представљају посебну опасност за настанак штетних последица по живот и здравље људи, животну средину, привреду или имовину веће вредности.
II Пројекти инвестиционог одржавања обухватају следеће врсте радова:
1. инвестиционо одржавање фасада, ради спречавања штетних последица по безбедност грађана;
2. замена употребљених грађевинских материјала, који су штетни по живот и здравље људи;
3. унапређење енергетских својстава зграде, ради смањења негативних утицаја на животну средину.
III За бесповратно суфинансирање Пројеката инвестиционог одржавања по Јавном позиву, град Лесковац је обезбедио финансијска средства у укупном износу од 12.000.000. динара (укључујући и обрачунати ПДВ).
IV Учешће града Лесковца у бесповратном суфинансирању Пројеката инвестиционог одржавања (из  става II Јавног позива), износи од 40% до највише 95%, од укупне вредности Пројекта, односно радова и то појединачно:
1. за пројекте инвестиционог одржавања фасада - учешће града износи :
· 95% - потребна хитна интервенција,
· 75% - потребна интервенција, али није хитна;
2. за пројекте унапређивања енергетских својстава зграда - учешће града износи:
- 60%;
3. за пројекте замене употребљених грађевинских материјала, учешће града износи: - 50%;
Учесници по Јавном позиву су у обавези да (у одговарајућем проценту) финансирају преостали, недостајући износ средстава до укупне вредности радова (укључујући и обрачунати ПДВ), утврђених претходним ставом.
V Право учешћа по Јавном позиву имају :
· стамбене зграде,
· стамбено-пословне зграде,
· стамбене и стамбено пословне зграде које су проглашене за културно добро,
· стамбене и стамбено пословне зграде у заштићеним културно-историјским целинама 
VI Документација која се подноси за учешће по Јавном позиву:
1. Пријава за учешће по Јавном позиву за суфинансирање Пројеката инвестиционог одржавања (читко   попуњена са унетим свим траженим подацима):
Одговорна лица стамбених заједница (за стамбене и стамбено-пословне зграде) дужни су да у пријави попуне све тражене податке и исту потпишу.
Пријава која не садржи све тражене податке сматраће се неисправном;
2. доказ о власништву на кат. парцели и објекту за који се подноси пријава:
- копија плана катастарске пaрцеле са евидентираном зградом – објектом за коју се подноси пријава, са изводом из листа непокретности и уписаном својином на објекту за који се подноси Пријава (извод не старији од 6 (шест) месеци);
3. доказ да је подносилац пријаве обезбедио потребна средства за реaлизацију пројекта:
    - банкарски извод са рачуна стамбене заједнице (не старији од 5 дана од дана подношења пријаве по   Јавном позиву);
4. одлуку органа управљања стамбене заједнице о учешћу по Јавном позиву:
· одлука стамбене заједнице (или свих стамбених заједница које чине саставни део стамбене      зграде) о учешћу по Јавном позиву;
5. доказ о обезбеђеној техничкој документацији:
- техничка документација Пројекта инвестиционог одржавања, сачињена у складу са посебним прописима и оверена од стране овлашћеног лица са одговарајућом лиценцом (са предмером и предрачуном радова, који мора да садржи податак о укупној вредности радова са и без обрачунатог ПДВ- а), за сваку врсту радова понаособ;
6. доказ да је стамбена заједница прибавила одобрење за извођење радова на инвестиционом одржавању (или унапређења енергетских својстава зграде):
 Решење - одобрење за извођење радова инвестиционог одржавања и унапређења својстава  зграда, издато од стране Одељења за урбанизам, у складу са прописима који регулишу изградњу објеката;

7. Изјава о ранијем коришћењу средстава буџета града Лесковца за ранија улагања у објекат који је предмет захтева;

8. доказ о датој сагласности за извођење радова на зградама које су проглашене за културно добро или се налазе у заштићеним културно – историјским целинама:
· Акт Завода за заштиту споменика културе којим је дата сагласност за извођење радова  на инвестиционом одржавању и унапређењу својстава зграде.
Уз пријаву се може поднети и следећа документација:
1. Доказ о хитности радова 
       - решење грађевинског инспектора којим је наложено извођење радова у циљу отклањања непосредне опасности по живот, здравље и безбедност људи (уколико је то решење донето) или
· налаз овлашћеног лица за обављање одређене делатности о потреби хитне интервенције;
2. доказ о раније извођеним радовима инвестиционог одржавања на згради:
· (окончана ситуација, рачуни, извештај надзорног органа.);
3. доказ о побољшању енергетских својстава - енергетске ефикасности зграде:
· елаборат енергетске ефикасности зграде урађен у складу са посебним прописима и оверен од стране овлашћеног лица са одговарајућом лиценцом за израду елебората;
4. друга документација која може бити од утицаја на бодовање, сходно критеријумима који су утврђени Правилником о бесповратном суфинансирању активности на инвестиционом одржавању и унапређењу својстава зграде у циљу спречавања настанка штетних последица по живот и здравље људи, животну средину, привреду или имовину веће вредности
Докази се достављају у оригиналу или овереној фотокопији.
Трошкови прибављања доказа који се достављају по Јавном позиву падају на терет подносиоца Пријаве.
VII Правилником о бесповратном суфинансирању активности на инвестиционом одржавању и унапређењу својства зграда у циљу спречавања настанка штетних последица по живот и здравље људи, животну средину, привреду или имовину веће вредности, утврђени су следећи критеријуми за рангирање и избор пројеката инвестиционог одржавања :
1. процена хитности интервенције:
а) хитна интервенција на фасади,
б) потребна интервенција на фасади, али није хитна, 
2. степен унапређења енергетских својстава зграде:
   а) енергетски разред за постојеће зграде није побољшан;       5 бода
   б) енергетски разред за постојеће зграде, након извођења радова на енергетској санацији  побољшан је за један разред;      10 бодова

3.  да ли су раније коришћена средства буџета града Лесковца и ако јесу да ли су обавезе предвиђене уговором у свему испоштоване

          а) ако средства нису коришћена максималан број бодова је 10,

          б) ако су средства већ коришћена и уговорене обавезе у свему испуњене максималан број бодова је  5; 

4. положај зграде:
   а) зграда у екстра зони     20

   б) зграда у првој зони       10 

   в) зграда у другој зони       5

5. раније интервенције на згради на којима радови инвестиционог одржавања: 
a) за зграде које су радове инвестиционог  одржавања предузимале пре 1990. Године максималан  број бодова је         15

b) за зграде које су наведене радове предузимале од 1991. до 2000. године максималан број бодова је        10,

c) за зграде које су наведене радове предузимале од 2001. до 2010. године максималан број бодова је        5

d) за зграде које су наведене радове изводиле после 2011. године максималан број бодова је 2. 

6. старост зграде/година изградње зграде: 
   а) старија од 60 година      15      

   б) од 40 до 60 година         10

   в) од 20 до 40 година            5

У случају да два или више инвестиционих пројеката буду вреднована истим бројем бодова, предност у додели средстава има пројекат који је добио више бодова по основу хитности (предност имају радови на хитном одржавању фасаде).
У случају да су пројекти добили исти број бодова по претходним критеријумима, предност има пројекат за зграду која се налази у зони по следећем редоследу: екстра зона, 1. зона и 2. зона.
У случају да се више зграда налази и у истој зони предност има пројекат за зграду која се налази лоцирана непосредно уз трг или улицу.
У случају да се више зграда налази и у истој зони и да се налазе непосредно уз трг или улицу, предност има пројекат за зграду који је добио више бодова по основу старости, а у случају истог броја бодова и по основу старости, предност има пројекат који је добио више бодова по основу унапређења енергетских својстава зграде (односно пројекат којим се више унапређују енергетска својства зграде).
VIII Рок за подношење пријава је 20 дана од дана објављивања Јавног позива на званичној интернет презентацији града Лесковца. Пријаве се подносе од 16.11.2023.године, до 06.12.2023.године, до 15 часова.
IX Све пријаве по Јавном позиву са пратећом документацијом и доказима о испуњености услова подносе се искључиво непосредно (лично), у затвореној коверти, Градској управи града Лесковца- Одељењу за друштвене делатности и локални развој – Трг револуције 45, Лесковац.
На полеђини коверте навести име и презиме/пословно име подносиоца пријаве са адресом и назнаком НЕ ОТВАРАТИ – Пријава по Јавном позиву за суфинансирање Пројеката инвестиционог одржавања и унапређења својстава зградa – ЗА КОМИСИЈУ, као и податак о броју врсте радова (једна, две или више врста радова) за коју се подноси Пријава
X Поступак по Јавном позиву спроводи Комисија за спровођење поступка за доделу средстава за суфинансирање радова Пројеката инвестиционог одржавања (у даљем тексту: Комисија).
XI Комисија ће извршити јавно отварање приспелих пријава дана 08.12.2023.године, у просторијама Градске управе града Лесковца, Одељења за друштвене делатности и локални развој, са почетком у 11 часова. Јавном отварању приспелих пријава могу присуствовати само овлашћени представници подносиоца пријава.
XII Неблаговремена пријава је пријава поднета након истека рока за њено подношење, а који је прописан Јавним позивом и иста ће се, као неотворена, вратити подносиоцу пријаве.
Непотпуна пријава је пријава која не садржи обавезну документацију прописану Јавним позивом. Неисправна пријава је пријава која садржи обавезну документацију прописану Јавним позивом, али чија садржина није у складу са условима прописаним Јавним позивом.
XIII Комисија утврђује Предлог ранг листе Пројеката инвестиционог одржавања, који се објављује на званичној интернет презентацији града Лесковца у року од 15 (петнаест) дана, од дана јавног отварања приспелих пријава.
XIV Рок за подношење приговора на Предлог ранг листе Пројеката инвестиционог одржавања износи 8 дана, од дана објављивања Предлога ранг листе на званичној интернет презентацији града Лесковца.
XV Комисија у року од 15 дана од дана крајњег рока за подношење приговора на Предлог ранг  листе одлучује о приговорима, утврђује Коначну ранг листу и објављује је на званичној интернет презентацији града Лесковца. Комисија Коначну ранг листу (са образложењем о размотреним приговорима), доставља Привременом органу града Лесковца, заједно са предлогом решења о одобрењу средстава за бесповратно суфинансирање инвестиционих пројеката.
XVI За Пројекте инвестиционог одржавања, за који од стране града Лесковца буду опредељена  средства за суфинансирање, подносилац пријаве је у обавези да са градом Лесковцем и извођачем радова закључи Уговор о суфинансирању.
XVII Град Лесковац је дужан да на јавном надметању изабере најповољније  извођаче са најбољим референцама са којима ће одабрани корисник средстава склопити Уговор о извођењу радова.
XVIII Град Лесковац је дужан да обезбеди стручни надзор на реализацији пројекта инвестиционог одржавања зграда.
XIX  Град Лесковац ће извршити пренос средстава одабраном извођачу радова 10 дана од дана достављања Окончане ситуације и то након што одабрани корисник изврши уплату извођачу радова за целокупну своју обавезу и након завршетка реализације инвестиције.
Услов да се пренесу средства одабраном извођачу јесте  окончана ситуација оверена од стране надзорног органа кога одређује град Лесковац.

Одабрани корисник ће сам сносити трошкове изведених радова који буду већи од износа уговорене вредности.

            Уколико вредност радова по окончаној ситуацији буде мања од уговорене вредности, град        Лесковац задржава право да суфинансира мањи износ од уговореног.

Јавни позив се објављује на званичној интернет презентацији града Лесковца www.gradleskovac.org, и огласној табли Градске управе града Лесковца. 



